«ТекIуэныгъэм и Кубок»
КикбоксингымкIэ илъэс къэс къызэрагъэпэщ «ТекIуэныгъэм и Кубок» урысейпсо турнирыр Невинномысск щекIуэкIащ. Зэхьэзэхуэм къекIуэлIащ бэнакIуэ 250-рэ зыхэта гуп 17. Абы Къэбэрдей-Балъкъэрым и командэ къыхэхам ещанэ увыпIэр къыщихьащ.
Щхьэзакъуэ зэпеуэм ди щIалэхэм зэфIэкI лъагэхэр къыщагъэлъэгъуащ. 1999 — 2001 гъэхэм къалъхуахэм я деж бжьыпэр щаубыдащ Джэрмэншык щыщ Ажий Антемыррэ (кг 28-рэ) щхьэлыкъуэдэс Къэтыкъуэ Астемыррэ (кг 54-рэ). «Синдика» спорт клубым и гъэсэн Асатов Саид (кг 51-рэ), Джэрмэншык и спортсменхэу Апажэ Ашэмэз (кг 36-рэ), Къумыкъу Алим (кг 42-рэ), Куэшмэн Алим (кг 57-рэ) сымэ етIуанэ увыпIэхэр къаIэрыхьащ. Ещанэ хъуащ Налшык дэт «Кемпо» спорт клубым и гъэсэн Тхьэщыгъуей Мухъсинрэ (кг 48-рэ) Джэрмэншык икIа Соблыр Хьэсэнрэ (кг 51-рэ).
1997 — 1998 гъэхэм къалъхуахэм я зэпеуэм пашэ щыхъуащ «Синдика» спорт клубым и гъэсэнхэу Къанокъуэ Хьэмзэтрэ (кг 51-рэ) Темыркъан Къантемыррэ (кг 48-рэ). ЕтIуанэ увыпIэр зыIэрагъэхьащ «Кемпо» спорт клубым и гъэсэнхэу ЛIыIэщын Аслъэн (кг 51-рэ), Къущхьэ Мурат (кг 67-рэ), Куэшмэн Алан (кг 60) сымэ. Урыс Замудин (кг 45-рэ), Аслъэн Темырлан (кг 45-рэ) («Синдика»), Хочуев Эрик («Кемпо»), Щхьэлыкъуэ щыщ Намазов Ильгар (кг 51-рэ) сымэ ещанэщ.
ЩIалэщIэхэм я деж япэ увыпIэр къыщахьащ Хьэхъуокъуэ Астемыр (кг 54-рэ) («Кемпо»), ШэнтIыкъу Андемыркъан (кг 54-рэ), Алборэ Амир (кг 75-рэ) («Синдика») сымэ. КIуш Азэмэт (кг 71-рэ) («Кемпо») етIуанэ увыпIэр къылъысащ.
Балигъхэм (килограмм 67-рэ зи хьэлъагъхэм) я деж щытекIуащ Джэрмэншык щыщ МафIэдз Азэмэт. Абы хуагъэфэщащ КъызэгъэпэщакIуэ комитетым къыбгъэдэкI «ТехникэфI къызэригъэлъэгъуам папщIэ» саугъэтыр.
Спортсменхэр ягъэхьэзыращ тренерхэу Саралидзе Айдин, Апажэ Рашид, Къудей Алим, Сасыкъ Анзор сымэ. Къудей Алим «турнирым и судья нэхъыфI» саугъэтыр иратащ.
Гъэунэ Светланэ,
КъБР-м Спортымрэ туризмэмкIэ и министерствэм и пресс-IуэхущIапIэм и лэжьакIуэ.
